丈人行答通平林簿
作者：林亦之
朝代：宋

paragraphs: 祖龍一出羣儒怒，滔滔稷下如抽縷。
樂以聲傳非文字，千年闕斷無人補。
昔有丈人壺山前，紹興甲寅乙卯年。
定律不待累黍起，瓦缶皆可成宮徵。
更言吹律隨隆汙，百世不以一聲拘。
此法漢魏周隋無，紅泉得之延坐隅。
一時河漢東西奔，姓氏胡爲旅人門。
我欲栩栩還皇墳，要以六琯爲根原。
九簫鼓吹百物和，羽衣狼藉漁陽戈。
須信樂能召太平，非是太平爲樂歌。
丈人宿草飛毿毿，乾旋坤轉誰更堪。
忽有尺紙如春蠶，遺音石笋天一南。
三更把書不成眠，四更起坐霜月懸。
五更開門欲上馬，至竟此人何山下。